

*RAKVERE VALLAVALITSUS*

Vastavalt nimekirjale

Meie: 06.01.2025 nr 72-2/72-6

# Rakvere valla tuuleparkide ja nende toimimiseks vajaliku taristu kavandamise kohaliku omavalitsuse eriplaneeringu ja keskkonnamõju strateegilise hindamise algatamisest teavitamine

Lähtuvalt planeerimisseaduse (edaspidi PlanS) § 96 lõikest 7 teatame, et Rakvere Vallavolikogu algatas 25.09.2024 otsusega nr 152 Rakvere valla tuuleparkide ja nende toimimiseks vajaliku taristu kavandamise kohaliku omavalitsuse eriplaneeringu (edaspidi KOV EP) ja keskkonnamõju strateegilise hindamise (edaspidi KSH).

KOV EP koostamise eesmärk on valida tuuleparkide ja nende toimimiseks vajaliku taristu (sh elektriühendus liitumispunktiga) püstitamiseks sobivaimad asukohad planeeringualal (asukoha eelvaliku koostamine) ning seejärel, kas määrata valitud asukohtades ehitusõigus ning lahendada muud PlanS § 126 lõikes 1 nimetatud asjakohased ülesanded (detailse lahenduse koostamine) või võimalusel loobuda detailse lahenduse koostamisest ja kehtestada KOV EP asukoha eelvaliku otsuse alusel, kui puuduvad välistavad tegurid tuulepargi edasiseks kavandamiseks projekteerimistingimustega (PlanS § 951). Asukoha eelvaliku teostamisel lähtutakse keskkonnatingimustest ja -piirangutest ning kavandatava tegevuse keskkonnamõjust, asustuse paiknemisest, kohalikest huvidest ja väärtustest, tuulepargi püstitamise tehnilistest ja majanduslikest eeldustest ning teistest asjakohastest kriteeriumidest, mida tuleb arvesse võtta tuuleparkide püstitamiseks sobivate alade valikul. Tuulepargi püstitamiseks sobiv ala peab arvestama erinevate kehtivate väärtuste ja piirangutega, kuid olema ka sobilik ja tasuv tuulepargi rajamiseks.

PlanS § 95¹ lõike 1 alusel võib kohaliku omavalitsuse üksus tuuleparki kavandava KOV EP koostamisel loobuda detailse lahenduse koostamisest ja kehtestada planeeringu asukoha eelvaliku otsuse alusel, kui puuduvad välistavad tegurid tuulepargi edasiseks kavandamiseks projekteerimistingimustega ning asukoha eelvaliku otsuses on toodud projekteerimistingimuste andmise aluseks olevad tingimused.

Planeeringuala hõlmab ca 420 ha suurust maa-ala Rakvere valla territooriumist, mida on Rakvere Vallavolikogu 25.09.2024 otsuse nr 152 lisa legendis nimetatud „Varudi tuulepargi tuulikute ala“ ja kaardi osas „Varudi tuulepark 420 ha“ ning piirneb Viru-Nigula valla territooriumiga. Planeeringuala suurus ei tähenda, et taotlejad eeldaks, et tuuleparke õnnestub püstitada kogu planeeringuala ulatuses. Võimalikud arendamiseks sobilikud alad selguvad KSH, asjakohaste mõjude hindamise, uuringute läbiviimise ja planeeringumenetluse tulemustest lähtuvalt. Tõenäoliselt ja sõltuvalt KSH, uuringute ja planeeringumenetluse tulemustest koonduvad võimalikud arendamiseks sobilikud alad konkreetsetesse piirkondadesse planeeringuala sees.

Sõmeru valla üldplaneeringuga (20.07.2006 määrus nr 21) ja Rakvere valla üldplaneeringuga (21.04.2010 määrus nr 4) tuuleparkide püstitamiseks sobivaid alasid määratud ei ole. Koostatava Rakvere valla üldplaneeringu seletuskirja peatükis 4.2.3.1.2 „Tuulepark“ on kirjas, et Rakvere valda on ette nähtud kaks potentsiaalset tuulepargi ala, millega osaliselt kattub algatatud KOV EP. Arvestades, et vastuolu koostatava üldplaneeringu ning kehtivate üldplaneeringutega puudub, siis on PlanS § 95 lõikest 1 tulenevalt võimalik tuuleparki kavandada KOV EP-ga.

Lääne-Viru maakonnaplaneeringuga 2030+ (kehtestatud riigihalduse ministri 27.02.2019 käskkirjaga nr 1.1-4/30) tuuleparkide rajamiseks eelistatud alasid ei kavandatud. Planeeringu kohaselt aga ei välistata tuuleparkide rajamise võimalust, kui tuuleparkide kavandamisel peetakse kinni maakonnaplaneeringu seletuskirja peatükis 5.7.3 „Taastuvenergia“ toodust.

Maakonnaplaneeringu seletuskirja peatükis 5.7.3 „Taastuvenergia“ on selgitatud, et tuuleenergia tootmiseks sobivaid alasid on maakonnas vähe, kuna rannikualal, kus tuuletingimused on kõige soodsamad, on looduskaitsest tulenevad piirangud. Lääne-Viru maakonnaplaneering ei välista tuuleparkide kavandamist, kuid sel juhul tuleb sobivust tõestada konkreetse asukohavaliku ja KSH-ga. Samas peatükis on esitatud tingimused, millega tuleb tuulepargi planeeringute koostamisel arvestada.

PlanS § 95 lõike 5 ning keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lõike 1 punkti 2 kohaselt on KOV EP koostamisel KSH läbiviimine kohustuslik. KeHJS § 35 lõike 2 alusel algatatakse KSH selle vajadust põhjendamata, eesmärgiga KOV EP kui strateegilise planeerimisdokumendi elluviimisega kaasneva olulise keskkonnamõju tuvastamine, alternatiivsete võimaluste väljaselgitamine ja ebasoodsat mõju leevendavate meetmete väljapakkumine.

Arvestades planeeringuala suurust ja asjaolu, et hetkel pole teada, kus hakkab tuulepark (tuulikud/tuulikute rühmad) paiknema pole praeguses etapis võimalik tuvastada kõiki isikuid, kelle õigusi võib planeering puudutada. Planeerimisprotsessi käigus selguvad isikud, kelle õigused saavad tõenäoliselt puudutatud ning seega lähtutakse teavitamisel haldusmenetluse seaduse § 31 lõike 1 punktist 1. Kui edasises menetluses selguvad isikud, kelle õigusi võib planeering puudutada, siis kaasatakse nad koheselt PlanS § 99 lõikes 4 sätestatud viisil.

KOV eriplaneeringu ja KSH koostamise algataja ja kehtestaja on Rakvere Vallavolikogu (Kooli 2, Sõmeru alevik, Rakvere vald, e-post: vallavalitsus@rakverevald.ee, telefon 329 5944). KOV eriplaneeringu koostamise ja KSH läbiviimise korraldaja on Rakvere Vallavalitsus (Kooli 2, Sõmeru alevik, Rakvere vald, e-post: vallavalitsus@rakverevald.ee, telefon 329 5944). Algatatud KOV eriplaneeringu koostaja ja KSH läbiviija leidmiseks viiakse läbi vastav hankemenetlus.

KOV EP ja KSH algatamise otsusega on võimalik tutvuda Rakvere Vallavalitsuses ning Rakvere valla veebilehel <https://www.rakverevald.ee/eriplaneeringud>.

KOV EP ja KSH algatamise otsus on kirjale lisatud.

Täiendavate küsimustega palume pöörduda Rakvere Vallavalitsuse e-posti aadressile.

Lugupidamisega.

(allkirjastatud digitaalselt)

Siiri Kohver

abivallavanem

vallavanema ülesannetes

Lisad:

1) Rakvere Vallavolikogu 25.09.2024 otsus nr 152.

Siiri Püss +372 5275510

Siiri.pyss@rakverevald.ee

Saata: Majandus- ja Kommunikatsiooniministeerium, Kliimaministeerium, Regionaal- ja Põllumajandusministeerium, Kaitseministeerium, Siseministeerium, Keskkonnaamet, Maa- ja Ruumiamet, Transpordiamet, Päästeamet, Politsei- ja Piirivalveamet, Terviseamet, Muinsuskaitseamet, Põllumajandus- ja Toiduamet, Tarbijakaitse ja Tehnilise Järelevalve Amet, Riigi Kaitseinvesteeringute Keskus, Keskkonnaagentuur, Kaitseliit, Riigimetsa Majandamise Keskus, Siseministeeriumi infotehnoloogia- ja arenduskeskus, Maaelu Teadmuskeskus, TÜ Energiaühistu, Eestimaa Looduse Fond, Eesti Erametsaliit, Lääne-Viru Omavalitsuste Liit, Eesti Keskkonnaühenduste Koda, Mittetulundusühing Eesti Taastuvenergia Koda, Eesti Tuuleenergia Assotsiatsioon, Viru-Nigula Vallavalitsus, Haljala Vallavalitsus, Vinni Vallavalitsus, Varudi Tuulepark OÜ, OÜ Männiku Teravili, OÜ Irbeni, Sustainable Investments OÜ, MTÜ Looduse ja Inimeste Eest, Elektrilevi OÜ, Elering AS, Eesti Lairiba Arenduse Sihtasutus, Enefit AS, Telia Eesti AS, Elisa Eesti AS, Tele2 Eesti Aktsiaselts, AS STV, AS Levira, Levikom OÜ, AS Elenger Grupp, planeeringualal või selle vahetus läheduses MTÜd ja ettevõtted.